সংযুক্ত আরব আমিরাতের রাষ্ট্রপতি
সংযুক্ত আরব আমিরাতের রাষ্ট্রপতি বা রাইস (আরবি: رَئِيْس) হলেন সংযুক্ত আরব আমিরাতের রাষ্ট্রপ্রধান। রাষ্ট্রপতি এবং উপরাষ্ট্রপতি প্রতি পাঁচ বছর পর ফেডারেল সুপ্রিম কাউন্সিল দ্বারা নির্বাচিত হন। যদিও সংযুক্ত আরব আমিরাতের প্রধানমন্ত্রী আনুষ্ঠানিকভাবে রাষ্ট্রপতি দ্বারা নিযুক্ত হন, তবে সংযুক্ত আরব আমিরাতের প্রত্যেক উপরাষ্ট্রপতি একইসাথে প্রধানমন্ত্রী হিসাবে দায়িত্ব পালন করেন। সাধারণত আবুধাবি আমিরাতের শাসক রাষ্ট্রপতির পদে অধিষ্ঠিত হন এবং দুবাই আমিরাতের শাসক উপরাষ্ট্রপতি এবং প্রধানমন্ত্রীর পদ ধারণ করেন। রাষ্ট্রপতি একাধারে সংযুক্ত আরব আমিরাতের সশস্ত্র বাহিনীর সর্বাধিনায়ক। শেখ জায়েদ বিন সুলতান আল নাহিয়ানকে সাতটি আমিরাতকে একটি জাতিতে একত্রিত করার জন্য ব্যাপকভাবে কৃতিত্ব দেওয়া হয়। তিনি সংযুক্ত আরব আমিরাত গঠনের পর থেকে ২ নভেম্বর ২০০৪-এ মৃত্যুর আগ পর্যন্ত ইউএইর প্রথম রাষ্ট্রপতি ছিলেন। তিনি তার পুত্র শেখ খলিফা বিন জায়েদ কর্তৃক স্থলাভিষিক্ত হন যিনি ১৩ মে ২০২২-এ দায়িত্বাধীন অবস্থায় মারা যান। তার ভাই খলিফার মৃত্যুর পর, শেখ মোহাম্মদ বিন জায়েদ আল নাহিয়ান ১৪ মে ২০২২ তারিখে ফেডারেল সুপ্রিম কাউন্সিল দ্বারা সংযুক্ত আরব আমিরাতের তৃতীয় এবং বর্তমান রাষ্ট্রপতি নির্বাচিত হন।